《冬至后五夕频梦陈择之》
宋代·赵蕃

所见日杂遝，宁复当我思。
我此僻且陋，三夜频梦之。
遣骑告欲行，手持一通诗。
发缄与儿读，绝妙解人颐。
我欲留君饭，颠倒裳与衣。
宛如快阁日，不似南浦时。
到蜀今几日，首议何所为。
一俭胜百奢，徐公亦安施。
幕府足閒暇，浣花有余嬉。
谪仙纵多才，蜀道无险巇。
微痾固除洗，起居当具宜。
蜀中富名士，匪卜亦隐医。
秘方苟有传，寄我无或遗。
寄我亦何用，多病成早衰。
归哉复归哉，秣马车载脂。
上君白玉堂，王人亦黄扉。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。